Τελική έκθεση του συμβούλου ακροάσεων στην υπόθεση COMP/M.2416 - Tetra Laval/Sidel

[σύμφωνα με το άρθρο 15 της απόφασης (2001/462/ΕΚ, ΕΚΑΣ) της Επιτροπής, της 23ης Μαΐου 2001, σχετικά με τα καθήκοντα του συμβούλου ακροάσεων σε ορισμένες διαδικασίες ανταγωνισμού - ΕΕ L 162 της 19.6.2001, σ. 21]

(2004/C 36/05)

(Κείμενο που παρουσιάζει ενδιαφέρον για τον ΕΟΧ)

Κατά τη διαδικασία στην παρούσα υπόθεση του άρθρου 8, παράγραφος 4 τέθηκαν τα ακόλουθα θέματα:

Στις 19 Νοεμβρίου 2001, εστάλη κοινοποίηση αιτιάσεων στα συμβαλλόμενα στην υπόθεση μέρη. Τα μέρη έχουν προθεσμία να απαντήσουν μέχρι τις 3 Δεκεμβρίου 2001 (στις υποθέσεις συγκεντρώσεων η συνήθης προθεσμία υποβολής απαντήσεων είναι δύο εβδομάδες). Στις 22 Νοεμβρίου, δόθηκε η δυνατότητα στην Tetra Laval BV (στο εξής "Tetra") να μελετήσει το φάκελο. Ο φάκελος αφορούσε τη διαδικασία του άρθρου 8, παράγραφος 4, δηλαδή χρονικό διάστημα από τις 30 Οκτωβρίου μέχρι την ημερομηνία αυτή. Δεν έγινε δεκτό το αίτημα της Tetra να έχει πρόσβαση στο τμήμα του φακέλου που αφορά το διάστημα μεταξύ 20 Σεπτεμβρίου και 30 Οκτωβρίου 2001, το οποίο, μεταξύ άλλων, καλύπτει τη δοκιμή αγοράς των προτεινόμενων δεσμεύσεων της Tetra στην προηγούμενη διαδικασία του άρθρου 8, παράγραφος 3.

Στις 22 Νοεμβρίου 2001, η Tetra απηύθυνε επιστολή στο σύμβουλο ακροάσεων επαναλαμβάνοντας το αίτημά της να αποκτήσει συμπληρωματική πρόσβαση στο φάκελο. Ζήτησε επίσης από το σύμβουλο ακροάσεων να παρατείνει την προθεσμία υποβολής γραπτής απάντησης στην κοινοποίηση αιτιάσεων επί δύο τουλάχιστον εβδομάδες μετά την ημερομηνία χορήγησης πλήρους πρόσβασης στο φάκελο και, σε κάθε περίπτωση, όχι νωρίτερα από τις 12 Δεκεμβρίου 2001. Η Tetra ανέφερε ότι επιθυμούσε να παρουσιάσει στοιχεία που να αποδεικνύουν κατά πόσο η εκχώρηση του συνόλου της SIDEL SA (στο εξής "Sidel") εντός της περιόδου που ορίζεται στην κοινοποίηση αιτιάσεων ήταν απαραίτητη και εύλογη για την αποκατάσταση του αποτελεσματικού ανταγωνισμού στην αγορά. Η υποβολή παρόμοιων στοιχείων θα συνεπαγόταν ενδεχομένως την προσφυγή στη γνώμη εξωτερικών εμπειρογνωμόνων, καθώς και στη συλλογή αποδεικτικών στοιχείων.

Όσον αφορά το αίτημα συμπληρωματικής πρόσβασης στο φάκελο, στις 27 Νοεμβρίου, ενημέρωσα την Tetra ότι το αίτημα απορρίφθηκε (γραπτή επιβεβαίωση στις 29 Νοεμβρίου) παραπέμποντας στην τελική έκθεση του συμβούλου ακροάσεων στην απόφαση του άρθρου 8, παράγραφος 3 (απαγόρευση), με ημερομηνία 24 Οκτωβρίου 2001. Στην εν λόγω έκθεση, ο σύμβουλος ακροάσεων ανέφερε ότι κατά τη διαδικασία είχαν τηρηθεί πλήρως τα δικαιώματα των μερών. Πιο συγκεκριμένα, όσον αφορά τις απαντήσεις τρίτων ενδιαφερομένων στη δοκιμή αγοράς, ο σύμβουλος ακροάσεων βεβαίωσε ότι η συνοπτική παρουσίαση των απαντήσεων που διαβιβάστηκε στα μέρη, αντιστοιχούσε πράγματι στις απαντήσεις που έλαβε η Επιτροπή. Υπό τις συνθήκες αυτές, έκρινα ότι είχαν εξαντληθεί τα ερωτήματα σχετικά με την πρόσβαση στο φάκελο μέχρι τις 30 Οκτωβρίου, ημερομηνία έκδοσης της απόφασης του άρθρου 8, παράγραφος 3, και ότι δεν θα έπρεπε να επανεξεταστούν στο πλαίσιο της διαδικασίας του άρθρου 8, παράγραφος 4.

Όσον αφορά το αίτημα για παράταση της προθεσμίας υποβολής γραπτής απάντησης στην κοινοποίηση αιτιάσεων, στις 27 Νοεμβρίου ενημέρωσα επίσης την Tetra ότι θα εξακολουθούσε να ισχύει η προθεσμία των 2 εβδομάδων. Πρόκειται για τη συνήθη προθεσμία που χορηγείται σε υποθέσεις συγκεντρώσεων, περιλαμβανομένων και εκείνων που εγείρουν σύνθετα θέματα πραγματικών ή/και νομικών περιστατικών, ενώ η Tetra είχε ενημερωθεί από τις υπηρεσίες της Επιτροπής σχετικά με το ουσιαστικό περιεχόμενο της κοινοποίησης αιτιάσεων σε σύσκεψη της 13ης Νοεμβρίου στην οποία συμμετείχαν τα μέρη, ενώ και στο δελτίο τύπου που εξέδωσε στις 30 Οκτωβρίου η Επιτροπή αναφέρθηκε συγκεκριμένα ότι επρόκειτο να κινηθεί η διαδικασία του άρθρου 8, παράγραφος 4. Εντούτοις, κατέστησα επίσης σαφές ότι για σύντομο χρονικό διάστημα μετά την ημερομηνία αυτή θα ήταν δυνατή η υποβολή συμπληρωματικών εγγράφων. Κατόπιν υποβολής σχετικού αιτήματος, συμφώνησα, ωστόσο, να περιμένω συμπληρωματική γραπτή επιστολή της Tetra στην οποία θα εκτίθενται οι ειδικές περιστάσεις της υπόθεσης. Πράγματι, η Tetra απέστειλε επιστολή εντός της ίδιας ημέρας. Στην επιστολή της 29ης Νοεμβρίου, επιβεβαίωσα το προσωρινό μου συμπέρασμα σχετικά με την προθεσμία αλλά, διαβεβαίωσα επίσης ότι μετά την ημερομηνία αυτή μπορούσαν να υποβληθούν "απόψεις εμπειρογνωμόνων που στηρίζουν τον ισχυρισμό της Tetra ότι η πρόταση της Επιτροπής υπήρξε δυσανάλογη", καθώς και "ανάπτυξη εναλλακτικών μεθόδων εκχώρησης δραστηριοτήτων" που ανέφερε η Tetra στην επιστολή της. Εξάλλου, κατά την ακροαματική διαδικασία, η οποία πραγματοποιήθηκε στις 14 Δεκεμβρίου 2001, δόθηκε πλήρης δυνατότητα στην Tetra να αναπτύξει προφορικά τα επιχειρήματά της. Κατά την ακρόαση, τους εκπροσώπους της Tetra συνόδευαν οι εμπορικοί τραπεζίτες της επιχείρησης, καθώς και ανεξάρτητοι οικονομικοί αναλυτές. Υπό τις συνθήκες αυτές, εκτιμώ ότι στην παρούσα υπόθεση έγιναν σεβαστά τα δικαιώματα ακρόασης της Tetra.

Το σχέδιο απόφασης περιλαμβάνει απλώς αιτιάσεις σχετικά με τις οποίες δόθηκε στα μέρη η δυνατότητα να γνωστοποιήσουν τις απόψεις τους.

Karen Williams